‘Beëindig beurtkrag voor einde vanjaar’ – ANC(Argieffoto) Die ANC het na afloop van sy lekgotla gesê die voortgesette kragkrisis was ŉ fokuspunt tydens die beraad en ŉ program van aksie is aangeneem om ŉ oplossing te vind. Pres. Cyril Ramaphosa het vroeër bevestig dat die lekgotla die inwerkingstelling van ŉ hernieude ramptoestand, spesifiek om die kragkrisis te pak, steun. Die regerende party sê nou in die soeke na ŉ oplossing vir die kragtekort, gaan die ANC opnuut met gemeenskappe moet beraadslaag omdat hy nie ŉ “monopolie van idees” het nie. “Ons doen dus ŉ beroep op die ganse samelewing om saam met ons te werk om die uitdaging te pak. Dit raak ons almal en veral die armes en werkersklas,” lui die ANC se verklaring. Pravin Gordhan, minister van openbare ondernemings, het aan die lekgotla verduidelik dat ŉ bykomende 46 000 MW by die bestaande kapasiteit van 26 000 MW gevoeg moet word. Die ANC vra ook vir die verbetering van Eskom se bestaande kragsentrales en vernuwing en uitbreiding van die huidige kapasiteit. Hy vra ook dat alle planne versnel word sodat daar “teen die einde van die jaar geen meer beurtkrag is nie”. “Om hierdie doelwit te behaal, het die nasionale uitvoerende komitee (NUK) ooreengekom dat alle maatreëls getref moet word om Eskom te beskerm, te herbou en te red,” lui die verklaring. Hoewel voorstelle om die kragkrisis vinniger op te los verwelkom word, waarsku politieke partye dat dit nie sonder behoorlike oorsig ingestel kan word nie. Dr. Pieter Groenewald, leier van die VF Plus, sê daar mag nie ŉ herhaling wees van die magsmisbruik wat tydens die Covid-19-ramptoestand gesien is nie. “Dit is belangrik om te voorkom dat korrupsie nie weer soos met die Covid-19-ramptoestand op groot skaal plaasvind met fondse wat maklik toeganklik raak deur spesiale maatreëls nie. “Daar moet onder meer behoorlike parlementêre oorsig wees oor die uitvoering van enige beplande ramptoestand oor die elektrisiteitskrisis. ’n Ad hoc-komitee moet ook aangestel word om die proses te monitor,” sê Groenewald. Die DA deel hierdie siening en sê ook dit is belangrik dat ŉ onafhanklike paneel van ervare kundiges deursigtigheid verseker en die proses deurlopend monitor. Groenewald sê ook Ramaphosa moet dit baie duidelik maak hoe lank die ramptoestand sal duur. “Die ironie in hierdie geval is dat die regering self die probleem veroorsaak het wat hy nou met ’n ramptoestand wil beëindig. Beter oorsig is daarom allerbelangrik om te keer dat hierdie beplande ramptoestand, soos met Covid-19, nie in ’n korrupsieramp van sy eie ontaard nie.”